༈ རྗེ་བཙུན་ནཱ་རོ་པ་ལ་དཀའ་བ་བཅུ་གཉིས་ཀྱི་མཛད་པའི་སྒོ་ནས་བསྟོད་པ། དཔལ་རྣལ་འབྱོར་དབང་ཕྱུག་ཆེན་པོ་དེ་ཉིད་ལ་ཕྱག་འཚལ་ལོ།། རྒྱ་ཆེན་ཡོན་ཏན་དང་ལྡན་པས། །རྒྱལ་བ་གཉིས་པར་རབ་གྲགས་པ། །ས་གསུམ་འགྲོ་བའི་སྐྱབས་གཅིག་པུ། །ནཱ་རོ་པ་ལ་གསོལ་བ་འདེབས། །སྙིང་རྗེས་བྲན་པ་ཁྱོད་ཀྱི་ཐུགས། །གནམ་ལྕགས་བྱེ་བ་མགོར་ལྷུང་ཀྱང་། །གཞན་གྱི་དོན་ལས་ལྡོག་པའི་སྐབས། །ཅུང་ཟད་ཙམ་ཡང་ཡོད་རེ་སྐན། །དེ་སླད་ཁྱོད་ཚུལ་གཞན་དག་གིས། །བསམ་ཡང་ནུས་པ་མ་ལགས་སོ། །ཁྱོད་ནི་ཕ་རོལ་གཞུང་ལུགས་ཀུན། །ཁོང་དུ་ཆུད་ཀྱང་མ་ངོམས་པར། །ཚུ་རོལ་བསྟན་པའི་སྒོར་ཞུགས་ནས། །གཙུག་ལག་ཡོངས་ཀྱི་ཕ་མཐར་བྱོན། །བརྩེ་བའི་ཤུགས་ནི་མ་ཁེགས་པས། །ཁྱོད་ཀྱི་དམ་ཆོས་ཁོ་ནའི་ཆེད། །ལྷུན་པོ་བརྩེགས་པ་བཞིན་མཐོ་བ། །གཙུག་ལག་ཁང་གི་བ་གམ་ནས། །འཁོར་བའི་གཅོང་རོང་ལྟར་འཇིགས་པའི། །གཡང་ས་དག་ཏུ་མཆོང་བར་མཛད། །ཤཱ་རིའི་བུ་ཡི་ཤེས་རབ་ལྟར། །རྣོ་བ་འོད་མའི་ཤིང་ཚལ་གྱིས། །རང་ལུས་ཕུག་ཀྱང་གཞན་ཕན་ལ། །ཆགས་ཁྱོད་ལྡེག་ཅིང་གཡོས་མ་གྱུར། །རྒོད་མ་ཁ་ལྟར་འབར་བའི་ནང་། །པདྨ་ཅན་ལ་ངང་པ་བཞིན། །ཞུགས་ཚེ་ལུས་ནི་བུད་ཤིང་ལྟར། །ཚིག་ཀྱང་དགྱེས་པའི་བཞིན་རས་གསལ། །ན་ཆུང་བཞིན་དུ་མི་གཙང་བ། །གྲོང་ཁྱེར་སྐྱེ་བོའི་ཕྱི་སའི་འདམ། །པདྨའི་ཕྱག་གིས་རབ་བླངས་ནས། །ཚམ་ཚོམ་མེད་པ་ཉིད་དུ་ཟོས། །འགྲོ་རྣམས་གནོད་པ་ཆུང་ངུས་ཀྱང་། །ཚེར་མ་ལྟ་བུར་རྣོ་བར་འགྱུར། །ཁྱོད་ནི་སྐྱེ་བོས་འདམ་བུ་བཞིན། །བཅོམ་ལའང་དབང་པོ་ཐུལ་བ་ལགས། །ཁྲག་རྒྱུན་ཐུན་མཚམས་གོས་དམར་གྱིས། །བཞིན་རས་ཟླ་བ་བཀབ་གྱུར་ཀྱང་། །སྙིང་སྟོབས་འཛུམ་པའི་འོད་དཀར་ནི། །སྲིད་པ་གསུམ་གྱི་བར་དུ་བཀྱེ། །མཐའ་ཀླས་སེམས་ཅན་རྣམས་སྒྲོལ་བའི། །བྱ་བའི་ཁུར་ཆེན་འཛིན་བཟོད་ཁྱོད། །མགོ་དང་ཡན་ལག་གཅོད་བྱེད་ལ། །ལྷག་ཏུ་སྙིང་རྗེའི་སྤུ་ལོང་གཡོས། །འཁྲི་ཤིང་གཞོན་ནུ་དང་མཚུངས་པའི། །གཞོན་ནུ་མ་ཡི་མཆོག་གཟུང་བས། །ཐོག་དང་འདྲ་བའི་ངན་སྨྲས་ནི། །བྱེ་བ་སྙེད་ཀྱང་བཟོད་པར་བྱས། །བསྡུས་འཇོམས་གནས་ཀྱི་བཟོད་དཀའ་ལས། །བརྒྱ་འགྱུར་ལྟ་བུའི་གདུང་བར་ཡང་། །པདྨའི་མཚོ་ལ་དྲི་ཞིམ་གྱིས། །བོས་པའི་ངང་པ་བཞིན་དུ་ཞུགས། །མཐོན་མཐིང་འཁྱིལ་བའི་མིག་ཟུར་གྱིས། །སྐྱེ་འགྲོའི་སེམས་དང་མིག་ལྷན་ཅིག །འཆིང་བ་སྒེག་མོའི་དམ་པ་ཡང་། །ཐེ་ཚོམ་མེད་པར་བླ་མར་བྱིན། །ལུས་ཀུན་ཁྱབ་པའི་སྲིན་འབུ་རྣམས། །རང་གི་ཁྲག་གིས་ཚིམ་མཛད་པས། །སྲོག་ལ་གུས་པ་ལྷོད་པ་བཞིན། །འཕོངས་པ་རྣམས་ལ་མིན་པར་འཁུམས། །ཤིན་ཏུ་ཟབ་པའི་ཆོས་ཐོས་ན། །ཤི་ཡང་གསོན་པ་ཡིན་ནོ་ཞེས། །ལུས་གཏར་ཁྲག་གིས་ཆག་ཆག་དང་། །དབང་པོ་བཅད་ནས་མེ་ཏོག་བགྱིས། །དེ་ཚེ་མཁའ་ནི་མིག་སྨན་གྱིས། །མདངས་ཅན་མཆི་མའི་ཆར་འབེབས་ཤིང་། །ས་ནི་འཇིགས་ཤིང་སྐྲག་པ་ཡི། །བཅོ་བརྒྱད་བར་དུ་འདར་བར་གྱུར། །ཇི་ལྟར་མཁའ་ལ་བསིལ་ཟེར་ཅན། །གཉིས་པ་བཞིན་དུ་ས་འདིར་ཡང་། །ཆོས་ཕྱིར་གཏོང་བའི་སྤྱོད་ཚུལ་ལ། །ཁྱོད་དང་མཚུངས་པ་སུ་ཞིག་ཡོད། །གང་གི་ཡོན་ཏན་འོད་དཀར་ནི། །གསལ་ཞིང་དྲི་མ་མེད་པ་ཡིས། །མཁས་དང་གྲུབ་པའི་ཉི་མ་གཞན། །སྨག་རུམ་མུན་པ་ཉིད་དུ་བྱས། །འགྲོ་ཀུན་ཞིང་གི་རྡུལ་སྙེད་དུ། །གྱུར་པ་རེ་རེའི་ལྕེ་ཡང་ནི། །དེ་སྙེད་གྱུར་པས་ཇི་སྲིད་དུ། །བརྗོད་ཀྱང་ཁྱོད་ཚུལ་འཛད་པ་མིན། །དེ་བས་རྣམ་པ་ཐམས་ཅད་དུ། །ཁྱོད་ལ་སྐྱབས་སུ་མཆི་ལགས་ཀྱིས། །འདི་ནས་སྐྱེ་བ་མ་ལུས་པར།།
ཐུགས་རྗེའི་ཕྱག་གིས་འདྲེན་དུ་གསོལ། ། དགེ་སློང་པདྨ་དཀར་པོས་ཡང་རྩེའི་ཕོ་བྲང་དུ་སྦྱར་བའོ།།